FI Euroopan unionin virallinen lehti C 88/1

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

(2007/C 88/01)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”LENTEJA PARDINA DE TIERRA DE CAMPOS”

EY-asiakirjanumero: ES/PGI/005/0313/21.08.2003

SAN ( ) SMM ( X )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Subdirección General de Calidad y Promoción Agroalimentaria — Dirección General de Industria Agroalimentaria y Alimentación — Secretaría General de Agricultura y Alimentación — Ministerio de Agricultura, Pesca y Alimentación de España Osoite: Paseo Infanta Isabel, no 1 E-28071 Madrid Puhelin: (34) 913 47 53 94 Faksi: (34) 913 47 54 10 Sähköposti: sgcaproagro@mapya.es

2. Ryhmittymä:

Nimi: Asociación para la Promoción de la Lenteja Pardina de Tierra de Campos Osoite: Carretera de Castrobol s/n E-47680 Mayorga (Valladolid) Puhelin: — Faksi: — Sähköposti: — Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.6: Hedelmät, vihannekset ja viljat sellaisenaan tai jalostettuina

4. Eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1. Nimi: ”Lenteja Pardina de Tierra de Campos”

4.2. Kuvaus: Suojattu tuote on Lens culinaris ssp. Culinaris-lajin Microspermae-sukuiset ja Europae-ryhmään kuuluvat siemenet, jotka on tarkoitettu ihmiskäyttöön. Kauppatyyppiä kutsutaan nimellä Lenteja Pardina.

Kasvi polveutuu paikallisista ekotyypeistä, jotka ovat sopeutuneet alueen maatalous- ja sääolosuhteisiin vuosien kuluessa, sekä kauppalajikkeista, joita on saatu tai joita saadaan kyseisistä ekotyypeistä.

Kasvi on kestävä: se on vastustuskykyinen useimmille tuholaisille, se kestää sairauksia, sopeutuu hyvin kuivuuteen ja sen tuotoksen määrä on kohtuullinen.

Morfologiset ja fyysiset piirteet: Linssin pinta on väriltään ruskea tai ruskeanharmaa, ja siinä on mustien pilkkujen muodostamia kuvioita. Kuvio voi myös toisinaan muistuttaa mustaa marmorikuviointia ja peittää koko pinnan. Sirkkalehdet ovat keltaiset. Linssin vähimmäiskoko halkaisijan pituutena ilmaistuna on 3,5 mm. Kuitenkin neljä prosenttia linsseistä saa olla tätä pienempiä.

Kemialliset piirteet: Rasvan vähimmäismäärä kuivatuissa linsseissä on 0,9 prosenttia. Raffinoosin enimmäismäärä kuivatuissa linsseissä on 0,3 g/100 g.

Aistinvaraiset ominaisuudet: Linssien pinnan tulee olla sileä, pinnan ja siemenvalkuaisen pehmeähköjä, siemenvalkuaisen kohtuullisen rasvainen, ei juurikaan rakeinen tai jauhoinen, ei myöskään kovin kitkerä.

4.3. Maantieteellinen alue: Maataloustuotantoalueen laajuus on 9 175 km2, ja se rajoittuu suurin piirtein seuraaviin alueisiin:

Leónin maakunnassa: Esla-Campos ja Sahagún

Palencian maakunnassa: Campos ja Saldaña-Valdavia

Valladolidin maakunnassa: Centro ja Tierra de Campos

Zamoran maakunnassa: Campos-Pan

Alueen rajat ovat:

Pohjoisessa ja lännessä:

— Raja kulkee Leónin maakunnassa sijaitsevien Esla-Camposin ja Sahagúnin alueiden sekä Palencian maakunnassa sijaitsevan Saldaña-Valdavian alueen pohjoisrajoja pitkin Carrión- ja Esla-jokien uomien välistä.

— Esla-joki toimii alueen rajana matkalla, joka jää Leónin maakunnan Esla-Camposin alueen rajan sekä Esla-joen ja Cea-joen yhtymäkohdan väliin.

— Jokien yhtymäkohdasta alkaen raja kulkee jokseenkin kohtisuoraan Valderaduey jokea kohti joelle asti. Edellä mainittu rajaosuus kulkee Zamoran maakunnassa sijaitsevien Fuentes de Ropelin, Villalobosin, Pradon, Quintanilla del Olmon ja Villamayor de Camposin alueiden rajoja pitkin.

— Valderaduey-joki toimii rajana Villamayor de Camposin alueen rajalta lähtien sinne asti, missä Valderaduey laskee Duero-jokeen aivan lähellä Zamoran kaupunkia.

Idässä ja etelässä:

— Carrión-joki toimii rajana Palencian maakunnassa sijaitsevan Saldaña-Valdavian alueen rajalta lähtien sinne, missä Carrión laskee Pisuerga-jokeen.

— Raja kulkee pitkin Pisuerga-jokea Carriónin ja Pisuergan yhtymäkohdasta siihen saakka, missä Pisuerga laskee Duero-jokeen.

— Duero-joki toimii rajana Pisuergan ja Dueron sekä Valderadueyn ja Dueron yhtymäkohtien välisen matkan.

4.4. Alkuperätodisteet: Tuotteen alkuperä todistetaan valvonta- ja sertifiointimenettelyllä, josta vastaa sääntelyneuvosto standardin EN 45011 mukaisen sertifiointikomitean välityksellä.

Huomioon otettavat tekijät:

Linssien on oltava peräisin ainoastaan tuotantoalueella sijaitsevilta, rekisteriin merkityiltä viljelmiltä, joilla tuotannossa on noudatettu kohdassa 4.5 kuvattua menettelyä.

Linssejä voidaan varastoida ainoastaan kohdassa 4.5 vahvistettuja vaatimuksia noudattavien, sääntelyneuvoston rekisteröimien tuottajien varastoissa.

Linssit kauppakunnostetaan ja pakataan rekisteröidyissä pakkaamoissa, jotka täyttävät kohdassa 4.5. kuvatut edellytykset.

Kun linssit lähetetään rekisteröidyltä toimijalta toiselle, lähetyksen mukana on oltava sääntelyneuvoston etukäteen myöntämä asiakirja.

Sääntelyneuvosto toteuttaa valvontaa ja laatii kausittaisia arviointeja, jotka perustuvat viljelmien, varastojen, kuljetusvälineiden ja pakkauslaitosten tarkastuksiin, asiakirjojen tarkistuksiin, näytteidenottoon ja tuotetta koskeviin kokeisiin.

Ainoastaan linssit, jotka ovat läpäisseet kaikki menettelyssä edellytetyt tarkastukset, voidaan pakata ja saattaa markkinoille sääntelyneuvoston etiketillä ja siihen sisältyvällä alkuperätakuulla varustettuina.

Sääntelyneuvoston rekisteröidyille pakkauslaitoksille myöntämien vastaetikettien määrä riippuu vahvistetut vaatimukset täyttävien jalostettujen tuotteiden määrästä ja markkinoille saatettavien linssipakkausten koosta.

4.5. Tuotantomenetelmä: Linssejä viljellään viljelmillä, jotka täyttävät seuraavat maaperää koskevat edellytykset:

Viljelyssä sovelletaan vuoroviljelymenetelmää. Kastelu on sallittu, kun sitä tarvitaan kasvin itämisen varmistamiseksi ja kun sääntelyneuvosto toteaa, että vettä tarvitaan.

Maanmuokkaustöiden avulla maa pidetään rikkaruohoista puhtaana ja hyvin tasaisena ja sen rakenne pidetään itämiselle edullisena, jolloin suora kylvö on mahdollista.

Fosforia ja kaliumia sisältäviä PK-lannoitteita voidaan käyttää silloin, kun näiden aineiden määrä maaperässä ei yllä vaadittaviin vähimmäismääriin. Eloperäisiä lannoitteita on käytettävä viimeistään kylvöä edeltävänä vuotena.

Kylvökausi kestää lokakuun 15. päivästä huhtikuun 15. päivään, ja siemeniä käytetään 75–120 kg hehtaaria kohti.

Hyväksyttyjä kasvinsuojeluaineita saa käyttää.

Sato korjataan, kun kasvi on fysiologisesti kypsä ja kun linssin kosteusarvo on alle 13 prosenttia.

Kun korjatussa sadossa on epäpuhtauksia yli 6 prosenttia tai kun sadon kosteusarvo ylittää 14 prosenttia, heti sadonkorjuun jälkeen ennen sadon varastointia tehdään esipuhdistus.

Varastointivaiheessa 10 päivän sisällä sadonkorjuusta sadolle tehdään madontorjuntakäsittely, paitsi jos sato kuljetetaan tänä aikana pakkauslaitokseen.

Varastojen on oltava puhtaat, kuivat ja sopivat säilytystä varten. Niissä pitää olla myös kunnollinen ilmastointi.

Linssit on pidettävä erillään muista varastotuotteista. Eri linssierien sekoittamista keskenään on vältettävä ja linssit on pidettävä riittävän etäällä sellaisista materiaaleista, jotka voisivat aiheuttaa pilaantumista.

Rekisteröidyissä pakkauslaitoksissa on toteutettava seuraavat menettelyt seuraavassa järjestyksessä:

Saapuville linsseille tehdään laatutarkastus, jolla pyritään yhdenmukaistamaan eri erien laatu.

Linssit puhdistetaan ja niihin kuulumattomat osat poistetaan tekemällä esipuhdistus. Esipuhdistuksessa käytetään umpinaista seulaa ja puhallusilmaa.

Madontorjuntakäsittely tehdään 10 päivän kuluessa sadonkorjuusta, ellei käsittelyä ole tehty varastossa.

Sato seulotaan ja kalibroidaan suorakulmaisilla seuloilla, lajittelukoneilla ja pyöreillä seuloilla.

Vialliset linssit poistetaan käyttämällä lajittelupöytää.

Linssit pakataan enintään 1 kilogramman pakkauksiin (tai 10 kilogramman pakkauksiin, jos pakkaus on tarkoitettu suurkuluttajille).

Pakkaukselle ja tuotteelle tehdään lopullinen laatutarkastus.

Sääntelyneuvoston toimittamat vastaetiketit kiinnitetään.

Kuivatut linssit saatetaan markkinoille sadonkeruun ja sitä seuraavan vuoden syyskuun 30. päivän välisenä aikana. Tätä jaksoa voidaan pidentää 6 kuukaudella yhden ainoan kerran.

Tämä ei koske suojatun maantieteellisen merkinnän saaneiden irtomyynnissä olevien linssien markkinoille saattamista.

Suojatut ja kuivatut linssit kuuluvat extra-kauppaluokkaan, joka määritellään tiettyjä kuivattuja sekä kuivattuja ja puhdistettuja, pakattuja ja sisämarkkinoille tarkoitettuja vihanneksia koskevassa laatustandardissa (16. marraskuuta 1983 annettu määräys) tai sitä vastaavassa kullakin hetkellä voimassa olevan lainsäädännön säädöksessä.

4.6. Yhteys maantieteelliseen alkuperään:

Historiallis-kirjallinen yhteys:

— Pascual Madozin teoksessa ”Diccionario Geográfico-Estadístico-Histórico de Castilla y León ”(1845–1850) mainitaan linssinviljely Terra de Camposin seudun kuntien tuotannon kuvailun yhteydessä. Esimerkiksi Medina de Riosecosta todtaan seuraavaa: ”Herkullista valkoista vehnää, ohraa, ruista, morcajo-vehnää, linssejä, herneitä…”.

— Cámara Oficial Sindical Agraria -laitoksen asiakirjassa ”Crisis rural y transformaciones recientes en Tierra de Campos ”todetaan seuraavaa: ”On korostettava, että linssien viljely alkoi toden teolla kuusikymmentäluvun alussa ja että se ei vähene. Vuonna 1954 linssejä viljeltiin Valle del Cean seudulla 84 hehtaarin alueella ja Valderadueyn seudulla 114 hehtaarin alueella. Vuonna 1965 Valle de Cean seudulla viljeltiin linssejä 1 250 hehtaarin alueella ja Valderadueyn seudulla 615 hehtaarin alueella. Korkeat markkinahinnat tekivät viljelemisestä kannattavaa. Linssinviljely levisi erityisesti kesantopelloille ja sellaisille pelloille, joille ei ollut mahdollista kylvää syksyisin vehnää.”

— Julkaisussa ”Una fuente de proteínas: alubias, garbanzos y lentejas ”(Proteiinien lähde: pavut, kahviherneet ja linssit), jonka maanviljelyksestä, kalastuksesta ja ravitsemuksesta vastaava ministeriö julkaisi vuonna 1984, todetaan seuraavaa: ”Niin sanotut Lentejas Pardinas-, Lentejas Franciscanas- tai Lentejas Francesas -linssit polveutuvat lajikkeista, jotka eivät ole juurikaan muuttuneet Lens culinaris medicus -lajin variabilis-lajikkeesta. Ne ovat kooltaan keskisuuria, ja niiden väri on ruskea tai punaruskea viljelyalueesta riippuen. Niiden koko ei juurikaan vaihtele, vaan on lähes aina neljästä viiteen millimetriä. Niitä viljellään ennen kaikkea Tierra de Camposin seudulla, joka sijaitsee Valladolidin, Leónin, Palencian ja Burgosin maakuntien alueella. Linssit maistuvat miellyttävältä ja miedolta kitalaessa. Niitä käytetään kaikkialla maassa, mutta viljelyalueilla kauppalajike on kysytyintä.”

— Consejería de Educación y Cultura de la Junta de Castilla y León -neuvoston julkaisemassa teoksessa Libro de Gastronomia de Castilla y León (Kastilian ja Leónin gastronominen kirja) vuodelta 1987 todetaan seuraavaa: ”Meidän seudullamme kasvaa Rubia Castellana –linssejä, jotka tunnetaan myös nimellä Lentejón/Lenteja de la Reina, sekä Rubia de la Armuña salmantina -linssejä, joita kutsutaan nimellä Gigante de Gomecello alueella, jolta ne ovat peräisin. Lisäksi seudullamme kasvaa Pardina de Tierra de Campos -linssejä, joita kutsutaan Valladolidissa nimellä Verdina ja joita käytetään paljon soseissa ja kermaisissa kastikkeissa. Burgosissa ne tunnetaan nimellä Lentejas de Villalta ja Leónissa nimellä Babia.”

Yhteys luontoon: Lenteja Pardina de Tierra de Campos -linssien piirteet liittyvät ympäristön maantieteellisiin tekijöihin ja johtuvat erityisesti tietyistä viljely-ympäristön poikkeavista ominaisuuksista (ilmastosta, maaperästä ja korkeudesta) sekä siitä, että kyseiseen ympäristöön (ekotyyppiin) sopeutunut kasvilajike on syntynyt itsestään.

Ilmasto: Ilmasto on kuiva/puolikuiva, keskimääräinen vuotuinen sademäärä on 464 mm, keskimääräinen alin lämpötila on –9,0 °C ja keskimääräinen ylin lämpötila 18,6 °C. Kylmin kuukausi on tammikuu ja lämpimin kuukausi heinäkuu.

Pakkaskausi kestää lähes kahdeksan kuukautta. Sateisimmat kuukaudet ovat toukokuu ja marraskuu.

Näiden seikkojen vuoksi kosteusolosuhteet ovat hyvät ja edistävät itämistä tavallisimman kylvökauden aikana (marraskuussa), linssin sopivaa kasvua (seuraavan vuoden toukokuussa) sekä linssien nopeaa ja tehokasta kuivumista kesä- ja heinäkuussa. Tuolloin lämpöolosuhteet ja aurinko-olosuhteet ovat suotuisat, ja parhaimmillaan ne ovat kesäpäivänseisauksen aikoihin. Linssien kuivuminen helpottaa niiden varastointia ilman sieni- ja bakteeriongelmia. Talven matalien lämpötilojen ansiosta tuholaisia on mahdollista torjua luonnollisin keinoin.

Maaperä: Tuotantoalueen maaperän tärkeimpiä ominaisuuksia ovat Tierra de Camposin seudulle tyypillinen korkea savipitoisuus, neutraali tai emäksinen pH-arvo, eloperäisen aineksen vähäinen määrä sekä tavanomaiset kaliummäärät ja jokseenkin vähäiset fosforimäärät, vaikkakin näitä aineita esiintyykin enemmän kuin lähialueilla. Jotta tuote vastaisi mahdollisimman hyvin aistinvaraisesti havaittaviin ominaisuuksiin liittyviä vaatimuksia, maaperässä on oltava tietty vähimmäismäärä eloperäistä ainesta (joka vähentää linssin jauhomaisuutta), kaliumia (joka tekee linssistä rasvaisemman ja vähentää maun kitkeryyttä) ja fosforia (joka pehmentää linssin pintaa, vähentää maun kitkeryyttä ja tekee linssistä rasvaisemman).

Maantieteelliset piirteet: Alue on tasankoa, ja keskimääräinen korkeus on 750 metriä merenpinnasta. Pinnanmuodostus on pelloille tyypillistä, eikä alueella ole suuria esteitä maanmuokkaukselle, vaikka eroosiosta kärsiikin. Alueen pohjoisosassa maan korkeus nousee jonkin verran, jopa yli 1 000 metriin merenpinnasta, kun taas alueen lounaisosassa maa madaltuu, Valderaduey-joen alueella jopa 650 metriin merenpinnasta.

Maan korkeus on merkittävä tekijä, sillä se vaikuttaa linssin pinnan tasaisuuteen, linssin rasvaisuuteen ja sen maun kitkeryyteen. Siksi viljelmät saavat sijaita korkeintaan 850 metrin korkeudessa merenpinnan yläpuolella.

Kasvi: Lenteja pardina -linssi polveutuu paikallisista ekotyypeistä, joita on viljelty alueella pitkään ja jotka ovat siksi sopeutuneet ympäristöön niin, että ne ovat mahdollisimman vastustuskykyisiä kuivuudelle, tuholaisille ja sairauksille.

Ihmiseen ja valmistukseen liittyvät tekijät: Lenteja Pardina -linssin viljelyllä on pitkät perinteet Tierra de Camposin alueella. Alueen viljelijät tuntevat erinomaisesti parhaat tekniikat ja osaavat valita parhaiten viljelyyn sopivat maa-alueet. He eivät pidä tuottavuutta tärkeimpänä tavoitteena, vaan keskittyvät viljelemään korkealaatuista tuotetta, joka hyödyttää myös viljelykiertoa, sillä se parantaa maaperää.

4.7. Valvontaelin:

Nimi: Consejo Regulador de la Indicación Geográfica Protegida ”Lenteja Pardina de Tierra de Campos” Osoite: C/ Venecia no 6 E-47680 Mayorga (Valladolid) Puhelin: (34) 983 75 12 21 Faksi: (34) 983 75 12 21 Sähköposti: lentejapardina@tierradecampos.com

Suojatun maantieteellisen merkinnän Lenteja Pardina de Tierra de Campos sääntelyneuvosto täyttää standardin EN 45011 vaatimukset: ”Tuotteiden alkuperätodistuksen myöntäville laitoksille asetetut yleiset vaatimukset”, vuoden 1998 laitos.

4.8. Merkinnät: Kullakin rekisteröidyllä myyntiyrityksellä on oma myyntietiketti, jossa on oltava maininta ”Indicación Geográfica Protegida Lenteja Pardina de Tierra de Campos ”ja merkintää vastaava tunnus.

Kaikissa linssien kuluttajapakkauksissa on oltava sääntelyneuvoston myöntämä varmistussinetti ja vastaetiketti, jotka kiinnitetään rekisteröidyssä pakkauslaitoksessa siten, ettei niitä voida käyttää uudelleen. Vastaetiketit voidaan tunnistaa aakkosnumeerisen tunnuksen avulla, minkä ansiosta sääntelyneuvosto voi taata tuotteiden jäljitettävyyden.

Tuotteita, joiden valmistuksessa käytetään raaka-aineena SMM Lenteja Pardina de Tierra de Campos -linssejä, voidaan toimittaa kuluttajille myös valmistus- ja jalostusmenettelyn jälkeen pakkauksissa, joissa on viittaus mainittuun merkintään ”Valmistettu suojatun maantieteellisen merkinnän saaneista Lenteja Pardina de Tierra de Campos -linsseistä”, vaikka pakkauksessa ei olekaan yhteisön tunnusta, edellyttäen, että:

sertifioidut SMM Lenteja Pardina de Tierra de Campos -linssit muodostavat kyseessä olevan tuoteluokan osalta tuotteen yksinomaisen raaka-aineen,

kyseessä olevilla valmistajilla ja jalostajilla on sääntelyneuvoston lupa ja että sääntelyneuvosto kirjaa nämä asianomaiseen rekisteriin ja valvoo suojatun merkinnän moitteetonta käyttöä.

Kun mainittujen tuotteiden valmistuksessa ei käytetä yksinomaan SMM Lenteja Pardina de Tierra de Campos -linssejä, suojatun merkinnän käyttö saadaan mainita ainoastaan niitä sisältävän tai niistä valmistetun tai jalostetun tuotteen ainesosaluettelossa.